**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ՓԵՏՐՎԱՐԻ 16-Ի N 174-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Իրավական ակտի անհրաժեշտությունը (նպատակը)**

Սույն Նախագծի ընդունումը պայմանավորված է Հայաստանի վերականգնվող Էներգետիկայի և Էներգախնայողության հիմնադրամի (Հիմնադրամ) կողմից կառավարվող վարկային միջոցները արդյունավետ տեղաբաշխելու և էներգախնայողության և վերականգնվող էներգետիկայի ֆինանսավորման ծրագրի (Ծրագիր) հասանելիությունը բարձրացնելու անհրաժեշտության հետ։

 **Ընթացիկ իրավիճակը և խնդիրները**

Համաձայն ՀՀ կառավարության 2012 թվականի փետրվարի 16-ի №174-Ն որոշման՝ Ծրագիրը Հիմնադրամի կողմից իրականացվում է ֆինանսավորման երկու եղանակով՝ ֆինանսական կառույցների վարկային պրոդուկտների վերաֆինանսավորմամբ և Հիմնադրամի կողմից շահառու կազմակերպություններին էներգետիկ ծառայությունների մատուցմամբ։

Նախագծի մեջ լրացվել է էներգախնայող միջոցառումների իրականացման ցանկը, ներառելով էներգախնայող սարքավորումների ձեռք բերման ֆինանսավորման հնարավորություն, հաշվի առնելով այն հանգամանքը, որ էներգախնայող սարքավորումների ձեռքբերումը, դրանցով հին սարքավորումների փոխարինումը ևս հանդիսանում են էներգախնայող միջոցառումներ և նպաստում ջերմոցային գազերի արտանետման նվազմանը։

Ֆինանսական կառույցների միջոցով Ծրագրի ֆինանսավորման պայմաններում ևս կան որոշակի սահմանափակումներ, որոնք թույլ չեն տալիս բանկերին մրցակցության միջոցով առավել բարենպաստ վարկային պրոդուկտներ մշակել շահառուների համար։

 **Կարգավորման նպատակը և բնույթը**

 Նախագծի կարգավորման նպատակն է բարելավել ֆինանսական կառույցների միջոցով Ծրագրի իրականացման պայմանները և ընդլայնել էներգախնայող միջոցառումների ցանկը:

 **Նախագծի մշակման գործընթացում ներգրավված ինստիտուտները և անձինք**

Կառավարության որոշման սույն նախագիծը մշակվել է ՀՀ տարածքային կառավարման և ենթակառուցվածքների նախարարության կողմից:

 **Իրավական ակտի կիրառման դեպքում ակնկալվող արդյունքը**

 Հիմնադրամի կողմից էներգետիկ ծառայությունների մատուցման ծավալների ընդլայնում և ֆինանսական շուկայում առաջարկվող վարկային պրոդուկտների հասանելիության բարձրացում։

 **Տեղեկատվություն լրացուցիչ ֆինանսական միջոցների անհրաժեշտության, պետական բյուջեում եկամուտներում և ծախսերում սպասվելիք փոփոխությունների մասին**

«Հայաստանի Հանրապետության կառավարության 2012թ. փետրվարի 16-ի N 174-Ն որոշման մեջ փոփոխություններ և լրացումներ կատարելու մասին»Հայաստանի Հանրապետության կառավարության որոշման նախագծի ընդունմամբ լրացուցիչ ֆինանսական միջոցների անհրաժեշտություն չի առաջանում, պետական բյուջեում եկամուտների և ծախսերի ավելացում կամ նվազեցում չի նախատեսվում։

**Նախագծի կապը ռազմավարական փաստաթղթերի հետ.** **Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

«Հայաստանի Հանրապետության կառավարության 2012թ. փետրվարի 16-ի N 174-Ն որոշման մեջ փոփոխություններ և լրացումներ կատարելու մասին»Հայաստանի Հանրապետության կառավարության որոշման նախագիծը բխում է Կառավարության 2021-2026թթ. ծրագրի հավելվածի 3.4 կետից, 2021թ. հունվարի 14-ի N 48-Լ Հայաստանի Հանրապետության էներգետիկայի բնագավառի զարգացման մինչև 2040թ. ռազմավարական ծրագրից: